CWT มั่นใจรายได้ปีนี้โตเกิน 30% สร้างสถิติสูงสุดใหม่ รับทุกธุรกิจขยายตัว
CWT โชว์ผลงานไตรมาส 1 กวาดรายได้ 504 ลบ. ฟาดกำไรโต 298% แตะ 55.49 ลบ. มั่นใจรายได้ปีนี้โตเกิน 30% สร้างสถิติสูงสุดใหม่ หลังมีออเดอร์ธุรกิจหนังเข้ามาต่อเนื่อง รับรู้ฯ ธุรกิจขายไฟฟ้า พร้อมส่งมอบงานจากธุรกิจ SKC ไตรมาส 2/64
CWT โชว์ไตรมาส 1/64 ฟาดกำไรโต 298% มั่นใจรายได้ปีนี้โตเกิน 30% สร้างสถิติสูงสุดใหม่ รับทุกธุรกิจขยายตัว
18 พ.ค. 2564

นายวีระพล ไชยธีรัตต์ กรรมการผู้จัดการ บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT เปิดเผยว่า ผลการดำเนินงานในไตรมาส 1/2564 (สิ้นสุดวันที่ 31 มีนาคม 2564) มีกำไรสุทธิ 55.49 ล้านบาท เพิ่มขึ้น 41.55 ล้านบาท หรือ 298.06% เทียบช่วงเดียวกันของปีก่อนมีกำไรสุทธิ 13.94 ล้านบาท
ขณะที่มีรายได้จากการขายและให้บริการจำนวน 490.66 ล้านบาท โดยเกิดจากรายได้จากการให้บริการฟอกหนัง และรายได้จากการขายหนังผืนสำหรับเบาะรถยนต์ที่เพิ่มขึ้นตามจำนวนผลิตรถตามรุ่นที่ได้รับคำสั่งซื้อ สำหรับรายได้จากการขายไฟฟ้าเป็นไปตามจำนวนเมกะวัตต์ที่บริษัทได้รับรวม 14 เมกะวัตต์ และบริษัทยังไม่มีรายได้จากการขายเรือและรถโดยสารขนาดเล็กสำหรับไตรมาสนี้ เนื่องจากอยู่ระหว่างการผลิตและส่งมอบในไตรมาสถัดไป นอกจากนี้บริษัทมีรายได้อื่นๆ จำนวน 12.10 ล้านบาท และมีส่วนแบ่งกำไรจากการลงทุนในบริษัทร่วมจำนวน 1.52 ล้านบาท ส่งผลทำให้บริษัทมีรายได้รวมสำหรับไตรมาส 1/2564 จำนวน 504.28 ล้านบาท
“ผลการดำเนินงานไตรมาส 1/2564 เป็นไปตามที่บริษัทฯ คาดการณ์ไว้ เนื่องจากทุกอย่างดำเนินการตามแผนงานอย่างเหมาะสม ธุรกิจหนังกลับมาเดินเครื่องจักรเต็มกำลัง ธุรกิจโรงไฟฟ้าเป็น Recurring Income สร้างรายได้สม่ำเสมอ และธุรกิจ SKC ยังคงเดินหน้าตามแผนงาน โดยอยู่ระหว่างการผลิตและส่งมอบงานในไตรมาสถัดไป  ซึ่งเราเชื่อมั่นว่าจะได้รับการตอบรับที่ดีในอนาคตอีกด้วย”นายวีระพล กล่าว
ขณะที่แนวโน้มผลการดำเนินงานในช่วงที่เหลือของปีนี้ คาดว่าจะเติบโตอย่างแข็งแกร่ง เนื่องจากบริษัทฯ ยังคงทยอยส่งมอบงานตามแผน โดยในส่วนของธุรกิจหนังมีออเดอร์เข้ามาอย่างต่อเนื่อง ขณะที่มีรายได้จากธุรกิจจำหน่ายไฟฟ้าเข้ามาอย่างสม่ำเสมอ ส่วนธุรกิจของ SKC ซึ่งถือเป็น New S-Curve มีแนวโน้มเติบโตอย่างก้าวกระโดด ทำให้มั่นใจว่ารายได้รวมในปีนี้จะเติบโตไม่ต่ำกว่า 30% สร้างสถิติสูงสุดเป็นประวัติการณ์ ตามแผนงานที่วางไว้